
  Për DHËNIEN E LEJES PËR HAPJEN E SHKOLLËS SË LARTË UNIVERSITARE, JOPUBLIKE “UNIVERSITETI POLIS”
 
Në mbështetje të nenit 100 të Kushtetutës dhe të neneve 1, 12 e 13 të ligjit nr.8461, datë 25.2.1999 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
 
1. Dhënien e lejes për hapjen e shkollës së lartë universitare, jopublike “Universiteti Polis”, shkolla ndërkombëtare e arkitekturës dhe e politikave të zhvillimit urban, në emër të shoqërisë “Universiteti Polis”, sh.p.k., e cila do ta ushtrojë këtë veprimtari në qytetin e Tiranës. 
2. Shkolla e lartë universitare, jopublike “Universiteti Polis” përbëhet nga dy fakultete: 
i)  Fakulteti i Arkitekturë-Urbanistikës, me degën:
Arkitekturë-Urbanistikë                                          4 vite;
ii)  Fakulteti i Planifikimit Urban, me degën:
      Planifikim urban                                             4 vite.
3. Shkolla e lartë universitare, jopublike “Universiteti Polis” do të ofrojë vetëm ciklin e parë të studimeve universitare, i cili është 4 vjet, dhe në mbarim të tij do të japë diplomë universitare “Bachelor”, në titujt: 
- Arkitekt-urbanist;
-  Planifikues urbanist.
4. Shkolla e lartë universitare, jopublike “Universiteti Polis” do ta fillojë veprimtarinë në vitin akademik 2006-2007 dhe do të ketë sistemin e studimeve me kohë të plotë. 
5. Ministria e Arsimit dhe Shkencës të bëjë verifikimin e plotësimit të kushteve për fillimin e procesit mësimor. Ndryshimet në vendndodhje, stafin pedagogjik, planet dhe programet, si dhe në elementet e tjera, të miratuara, të bëhen me miratimin e Ministrisë së Arsimit dhe Shkencës. 
6. Ngarkohet Ministria e Arsimit dhe Shkencës për kryerjen e procesit të vlerësimit dhe të akreditimit të kurseve të studimit, si dhe për zbatimin e ligjshmërisë në institucion. 
Ky vendim hyn në fuqi pas botimit në Fletoren Zyrtare.

